贝琼
四月十日儿子翱来凤阳留一月遣归因令早营草
老病不得归，独处长戚戚。
二子江南来，眼暗初未识。
生常戒垂堂，肌肉如雪白。
一月长途间，海风吹尽黑。
买酒为相劳，问答向中夕。
迢迢汉阳簿，春来断消息。
阿宣在母旁，颇知工翰墨。
艰难且拨弃，顿使沈忧释。
所愧无定居，百岁半为客。
经营须及早，尚爱龙湫僻。
况近读书台，云销四山碧。
泉深出丹砂，地冷多琥珀。
既非匡世资，庶遂陶阮逸。
良辰戒僮仆，匆匆又南北。
五月方郁蒸，日气成霞赤。
出入非所宜，川陆慎所历。
惜别岂无泪，向汝难再滴。
秋江有鲈鱼，当挂吴淞席。